UKSP 8455-TX1/2009-Kb-37	 	            Bratislava 22.9.2009

ROZHODNUTIE

	Mestská časť Bratislava-Petržalka ako príslušný stavebný úrad (ďalej stavebný úrad) podľa § 117 a § 119 ods. 3) zák. č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov podľa § 39a) stavebného zákona a § 46 zákona č. 71/1967 Zb. o správnom konaní v znení neskorších predpisov (správny poriadok) vydáva 

rozhodnutie o umiestnení stavby.

Týmto rozhodnutím sa umiestňuje líniova stavba: „Ukľudnená komunikácia D1-Kráľovské údolie“ pre navrhovateľa mestskú časť Bratislava-Staré mesto, Vajanského nábr. 3, Bratislava. Stavba sa umiestňuje v zmysle územného plánu zóny Kráľovské údolie-Bôrik a sprístupňuje sektor 10/19-2 zóny. Stavba sa umiestňuje na pozemkoch parc.č. 21506, 1860/2, 1859/4, 1858/2, 1850/1, 1848/2, 1847/4, 1842/5, 1847/3, 1845/1, 1846, 1853, 1856, 1861, 1874/1, 1868/2 v katastrálnom území Staré Mesto.

I.   Stavba sa umiestňuje podľa pripojeného situačného výkresu v M 1:250 (príloha tohto rozhodnutia, ktorá je jeho neoddeliteľnou súčasťou) a podľa dokumentácie na vydanie územného rozhodnutia, pri rešpektovaní podmienok tohto rozhodnutia.

II.   Pre umiestnenie a projektovú prípravu stavby sa určujú tieto podmienky:

A.	Urbanisticko - architektonické podmienky:

1.	Stavba sa člení na stavebné objekty:

SO 101  Ukľudnená komunikácia
SO 102  Káblový rozvod VN 
SO 103  Káblový rozvod NN
SO 104  Trafostanica
SO 105  Verejný vodovod
SO 106  Verejná kanalizácia
SO 107  Verejný plynovod
SO 108  Oporné múry

2.	SO 101 Ukľudnená komunikácia - Navrhovaná komunikácia je predĺžením jestvujúcej miestnej komunikácie Kráľovské údolie.  Celková dĺžka komunikácie je 92,919 m. Komunikácia má šírku vozovky 4,00 m s umiestneným jednostranným chodníkom 1,00 m. V koncovej časti navrhovanej komunikácie je umiestnené obratisko tvaru T pre otáčanie vozidiel. Vzhľadom na mimoriadne sklonitý terén je pozdĺžny sklon navrhnutý v hodnote 12 % na celej dĺžke komunikácie a vyžaduje použitie oporných múrov na obidvoch stranách komunikácie.
SO 102 Káblový rozvod VN – Z existujúcej kioskovej TS 1290 sa z VN rozvádzača vyvedie nové 22 kV káblové vedenie, ktorého trasa pokračuje v chodníku v Kráľovskom údolí a zaústi sa do rozvádzača novej kioskovej TS.
SO 103 Káblový rozvod NN – Uvedený stavebný objekt rieši napojenie nových prípojkových skríň z nového NN káblového rozvodu, ktorý sa napojí z novej kioskovej TS.
SO 104 Trafostanica – Transformačná stanica typu EH8, varianta A – do 630 kVA je betónová bloková polozapustená, obsluhovateľná z vonku. Bude napojená z 22 kV káblového vedenia č. 2007.
SO 105 Verejný vodovod – Novonavrhovaný vodovod DN 100 celkovej dĺžky 92,0 m je umiestnený v novonavrhovanej komunikácii. Bude napojený na verejný vodovod DN 150 na ulici Kráľovské údolie.
SO 106 Verejná kanalizácia – Novonavrhovaná kanalizácia DN 300 celkovej dĺžky 91,0 m je umiestnená v novonavrhovanej komunikácii. Bude zaústená do jestvujúcej kanalizačnej šachty na ulici Kráľovské údolie.
SO 107 Verejný plynovod – Novonavrhovaný plynovod D90 celkovej dĺžky 100 m je umiestnený v novonavrhovanej komunikácii. Bude napojený na jestvujúci plynovod DN80 na ulici Kráľovské údolie.
SO 108 Oporné múry – Telesá oporných múrov sú navrhnuté monolitické, železobetónové uholníkového typu s pätami obrátenými do cestnej komunikácie, aby bol minimalizovaný výkop do priľahlých pozemkov. V najvyššej polohe je riešené terénne schodisko. 

B.	Podmienky vyplývajúce zo stanovísk dotknutých orgánov a organizácií:

Regionálny úrad verejného zdravotníctva Bratislava, záväzné stanovisko č. RÚVZ/21-7305/2008 zo dňa 10.6.2008: 

•	Pri kolaudácii stavby predložiť výsledok laboratórneho rozboru vzorky vody, ktorý preukáže vyhovujúcu kvalitu pitnej vody podľa NV SR č. 354/2006 Z.z., ktorým sa ustanovujú požiadavka na vodu určenú na ľudskú spotrebu a kontrolu kvalita vody určenej na ľudskú spotrebu.

Obvodný úrad životného prostredia v Bratislave, odbor štátnej vodnej správy, vyjadrenie č. ZPS/2007/05345/SVE/I zo dňa 12.6.2007:

•	Odsúhlasiť projekt a realizáciu BVS a.s.
•	Zosúladiť majetko-právny a prevádzkový režim verejného vodovodu a verejnej kanalizácie so zákonom č. 442/2002 Z.z. o verejných vodovodoch a verejných kanalizáciách do vodoprávneho konania.
•	Objekty SO 105 verejný vodovod, SO 106 verejná kanalizácia sú vodnými stavbami podľa § 52 vodného zákona a podliehajú povoleniu štátnej vodnej správy podľa § 26 vodného zákona. K žiadosti o ich povolenie preukázať vlastnícke alebo iné právo stavebníka k nehnuteľnostiam dotknutých vodnými stavbami podľa § 139 odst. 1) stavebného zákona.
•	K povoleniu objektu SO 104 Trafostanica a SO 101 Ukľudnená komunikácia sa vyžaduje súhlas podľa § 27 vodného zákona.

Obvodný úrad životného prostredia v Bratislave, odbor odpadového hospodárstva, vyjadrenie č. ZPH/2008/02429/I/URK zo dňa 26.2.2008:

•	Držiteľ odpadov je povinný odovzdávať odpady na zneškodnenie len fyzickým alebo právnickým osobám, ktoré sú na túto činnosť oprávnené.
•	Držiteľovi odpadu sa nepovoľuje odpad skladovať, tento sa musí hneď po vytvorení odviesť k oprávnenému odberateľovi.
•	V prípade, že celkové množstvo odpadov z uskutočňovania stavebných a demolačných prác presiahne súhrnné množstvo 200 ton za rok je povinný držiteľ stavebných odpadov z demolácií zabezpečiť ich materiálové zhodnotenie.
•	Držiteľovi odpadu bude odpady zhromažďovať podľa druhov odpadov a zabezpečí ich pred znehodnotením, odcudzením alebo iným nežiadúcim účinkom.
•	Držiteľ odpadov zabezpečí zhodnotenie stavebných odpadov prostredníctvom osoby oprávnenej nakladať s odpadmi, v prípade, že to nie je možné alebo účelné zabezpečí ich zneškodnenie.
•	Držiteľ odpadov bude viesť a uchovávať evidenciu o druhoch a množstve odpadov, ich zhodnotení a zneškodnení.
•	Držiteľ odpadov v kolaudačnom konaní predloží stavebnému úradu doklady preukazujúce zhodnotenie resp. zneškodnenie odpadov zo stavby oprávnenou osobou.

Obvodný úrad životného prostredia v Bratislave, odbor ochrany prírody a krajiny, vyjadrenie č. ZPO/2008/005432/KOJ-BAI zo dňa2.6.2008:

•	V zmysle STN 83 7010 Ochrana prírody – ošetrenie, udržiavanie a ochrana stromovej vegetácie, bod 4.1 pri stavebných prácach sa drevina chráni celá (koruna, kmeň, korunová sústava) pred poškodením. Pri používaní stavebných mechanizmov, nástrojov a pomôcok sa musí dbať na minimalizáciu poškodenia drevín. Nadväzujúce ošetrenie a iné opatrenia v závislosti od druhu dreviny sa zrealizujú hneď po skončení stavebných prác.

Krajské riaditeľstvo PZ v Bratislave, Krajský dopravný inšpektorát, Odbor dopravného inžinierstva, stanovisko KRP-4-14/DIO-2008-Vr zo dňa 21.1.2008:

•	Statická doprava a odstavovanie vozidiel s dopravným cieľom v predmetnom úseku (vrátane vozidiel návštevníkov) bude riešená v rámci vlastných pozemkov priľahlých k navrhovanej komunikácii. Parkovanie vozidiel bude vzhľadom na šírkové pomery komunikácie zakázané.
•	Vzhľadom na veľký pozdĺžny sklon komunikácie žiadame v záujme bezpečnosti premávky vozidiel dopravnej obsluhy zdrsnený povrch vozovky.
•	Pri navrhovanom pozdĺžnom sklone chodníka, kde to technické riešenie komunikácie umožňuje, umiestniť zábradlie pre chodcov.

Krajský pamiatkový úrad Bratislava, stanovisko BA/07/1420/2/5153/Sed zo dňa 16.7.2007:

•	Investor zabezpečí pri realizácii stavby archeologický výskum územia dotknutého stavbou v zmysle ustanovení § 36 odsek 1, § 38 odsek 1, § 39 odsek 1, odsek 3, odsek 8 a odsek 9 pamiatkového zákona.
•	Archeologický výskum sa uskutoční počas zemných prác v úzkej súčinnosti so stavbou formou sledovania zemných prác, vyhľadávania a zberu nálezov, následne plošnou sondážou na mieste nálezov a ich dokumentovania. Bude obmedzený výlučne na plochu dotknutú zemnými prácami vyvolanými realizáciou stavby
•	Investor oznámi 15 dní vopred písomne preukázateľným spôsobom začiatok zemných prác Krajskému pamiatkovému úradu Bratislava a uzavretie zmluvy s vybranou právnickou osobou oprávnenou vykonať archeologický výskum (ďalej len „oprávnená osoba“).
•	Investor odovzdá bezodplatne podľa ustanovenia § 39 odsek 9 pamiatkového zákona do 60 dní od skončenia terénnej časti výskumu jedno vyhotovenie výskumnej dokumentácie Krajskému pamiatkovému úradu Bratislava.
•	Výskumná dokumentácia bude v súlade s ustanovením § 7 odsek 7 vyhlášky Ministrestva kultúry SR č. 16/2003 vyhotovená tak, aby v prípade výskumu s pozitívnym výsledkom obsahovala aj výškopisný a polohopisný geodetický priemet nálezových situácií do katastrálnej mapy. Ako podklad je možné po dohode s investorom použiť geodetické zameranie stavby.

•	Oprávnená osoba v zmysle ustanovenia § 39 odsek 7 pamiatkového zákona:
-	  vykoná opatrenia proti poškodeniu znehodnoteniu, zničeniu alebo odcudzeniu nálezu, ktorý bol predmetom výskumu, 
-	zabezpečí príslušnú evidenciu, uloženie a ochranu hnuteľných archeologických nálezov podľa ustanovenia § 40 odsek 6 pamiatkového zákona, podľa ktorého sa hnuteľné archeologické nálezy chránia podľa zákona Národnej rady SR č. 115/1998 Z.z. o múzeách a galériách a o ochrane predmetov múzejnej a galerijnej hodnoty v znení neskorších predpisov (ďalej len zákon o múzeách a galériách), v zmysle usmernenia MK SR č. MK 1729/2007-51/8963 zo dňa 31.5.2007 za zbierkotvornú inštitúciu je možné považovať aj Archeologický ústav SAV, v ktorom budú hnuteľné archeologické nálezy uložené ako predmety múzejnej hodnoty,
-	vykoná opatrenia na odstránenie nepriaznivých následkov výskumu
•	O opatreniach podľa podmienky č. 6 tohto stanoviska bude oprávnená osoba písomne preukázateľným spôsobom informovať Krajský pamiatkový úrad Bratislava do 90 dní od ukončenia terénnej časti výskumu.

Mestská časť Bratislava-Staré Mesto, cestný správny orgán, záväzné stanovisko č. 2008/35283/27783-Zu  zo dňa 13.6.2008:

•	Dodržiavať všeobecne záväzné nariadenie mestskej časti Bratislava-Staré Mesto, predovšetkým nariadenie č. 2/1998 o dodržiavaní čistoty a poriadku, skladovanie sypkého materiálu na verejnom priestranstve sa nepovoľuje ako voľne sypané, ale uložené v kontajneroch.
•	V zmysle zákona č. 135/1961 Zb. o pozemných komunikáciách (cestný zákon) v znení neskorších predpisov počas stavby udržiavať čistotu na stavbou znečisťovaných komunikáciách a verejných priestranstvách a výstavbu zabezpečiť bez porušenia bezpečnosti a plynulosti cestnej premávky.
•	Zrealizovať pripojenie pozemnej komunikácie na miestnu komunikáciu na ulici Kráľovské údolie, pozemok parc.č. 1868/2 k.ú. Staré Mesto.
•	V prípade ďalšieho záberu verejného priestranstva požiadať o povolenie na zvláštne užívanie komunikácie na ulici Kráľovské údolie starostu mestskej časti Bratislava-Staré Mesto.
•	Riešenie dopravnej situácie a dopravné značenie počas výstavby odsúhlasiť v Operatívnej komisii na oddelení dopravy Magistrátu hlavného mesta SR Bratislavy.
•	Dopravné trasy pre odjazd zo staveniska na skládku a pre príjazd na stavenisko odsúhlasiť na oddelení dopravy Magistrátu hlavného mesta SR Bratislavy.
•	Na stavbe umiestniť tabuľu s označením stavebníka, zodpovedného zástupcu, dátumu začatia a ukončenia stavby a číslom stavebného povolenia.
•	Počas realizácie stavby nesmie dôjsť k porušeniu zákona č. 543/2002 Z.z. o ochrane prírody a krajiny a nesmie dôjsť k žiadnemu výrubu alebo poškodeniu drevín.
•	Výkopové práce realizovať v zmysle záväznej technickej normy 83 70 10, t.zn. výkop je nutné vykonávať ručne minimálne 2,5 m od päty kmeňa dreviny.
•	Ostané dreviny zabezpečiť pred poškodením nasledovným spôsobom:
-	zabezpečiť stromy pred mechanickým poškodením kmeňa a konárov dreveným debnením, ktoré je potrebné umiestniť vo vzdialenosti 1,5 m od kmeňov stromov,
-	nevylievať tekuté stavebné materiály a odpadovú vodu zo stavebných činností v priestore okolo stromu,
-	neskladovať a nenahŕňať zeminu na bázu kmeňa stromu,
-	neskladovať v priemete koruny stromu ťažké stavebné materiály ani neparkovať ťažké stavebné mechanizmy,
-	neodkrývať nad mieru nevyhnutne potrebnú koreňový systém drevín.
•	Pred samotnou realizáciou výstavby poučiť všetkých pracovníkov o predpisoch podmienkach ochrany prírody a krajiny.

Slovak Telekom, a.s., vyjadrenie č. 43254/07/TOPI-428  zo dňa 3.7.2007:

•	V ďalšom stupni projektovej dokumentácie je potrebné , aby boli vo výkresovej časti zakreslené a potvrdené jestvujúce prístupové /miestne/ ako aj transportné /diaľkové/ podzemné telekomunikačné vedenia a zariadenia v záujmovom území stavby a taktiež v dokladovej časti projektovej dokumentácie bolo doložené platné vyjadrenie o ich existencii.

SPP – distribúcia, a.s., vyjadrenie č. OTDaGIS-Fa-656/2007 zo dňa 12.11.2007:

•	V ukľudnenej komunikácii D1 vybudovať plynovod DN 90 PE, dočasne NTL, ktorý bude pripojený na jest. NTL plynovod DN 80, PN 90 kPa, ktorý bude následne po prechode celej oblasti STL plynovodom D 110 PO, PN 90 kPa.
•	V pešej komunikácii (schody) vybudovať pozdĺž schodov plynovod D 110 PE s pripojením na jestv. NTL plynovod DN 100, ktorý bude následne po prechode na STL plynovod.
•	Ďalší stupeň PD pre stavebné konanie predložiť k posúdeniu.

Bratislavská vodárenská spoločnosť, a.s., vyjadrenie č. 1246/4021/2008/Om zo dňa 29.1.2008:

•	Nakoľko dochádza k stretu dvoch investícií v napojovacom úseku komunikácie, bude potrebná časová a vecná koordinácia predloženého návrhu s vodohospodárskymi zariadeniami riešenými v stavbe: „Výstavba prístupovej cesty a inžinierskych sietí Kráľovské údolie“ investora Občianske združenie KOMUNIKÁCIA.
•	Vzhľadom na charakter zariadení a špecifiká územia budú vodovod a kanalizácia posudzované zo strany BVS ako areálové prípojky s centrálnym fakturačným meradlom spotreby vody, vlastníkom odberného miesta bude jedna  - fyzická alebo právnická osoba.
•	Vstupný poklop vodomernej šachty bude mimo dopravný priestor.
•	Funkciu revíznej šachty na kanalizačnej prípojke bude plniť šachta Š1.

III.	Osobitné podmienky: 

1.	Zabezpečiť dodržanie vyhl. č. 532/2002  Z.z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.
2.	Navrhovateľ je povinný pred začatím stavebných prác zadovážiť si od príslušného stavebného úradu stavebné povolenie podľa stavebného zákona.

IV.	Platnosť územného rozhodnutia:

1.	Toto rozhodnutie podľa § 40 ods. 1 stavebného zákona platí 3 roky odo dňa, kedy nadobudlo právoplatnosť, nestráca však platnosť, pokiaľ bola v tejto lehote daná žiadosť o stavebné povolenie. Ak nebude v tejto lehote podaná žiadosť o stavebné povolenie na všetky stavebné objekty uvedené vo výroku tohto rozhodnutia, územné rozhodnutie v časti týkajúcej sa objektov na ktoré nebola podaná žiadosť o stavebné povolenie stráca platnosť.

2.	Predĺženie platnosti tohto rozhodnutia je možné podľa § 40 ods. 3 stavebného zákona len na základe dostatočne odôvodnenej žiadosti podanej stavebnému úradu minimálne 90 dní pred uplynutím uvedenej lehoty.

V.	Námietky účastníkov konania:

V rámci konania neboli účastníkmi konania uplatnené námietky voči vydaniu územného rozhodnutia na predmetnú stavbu.

O d ô v o d n e n i e

	Stavebný úrad rozhodnutím č. UKSP 3492-TX1/2008-Kb-42 zo dňa 18.11.2008 v zmysle § 39a) stavebného zákona umiestnil stavbu „Ukľudnená komunikácia D1-Kráľovské údolie“ na pozemkoch parc.č. 21506, 1860/2, 1859/4, 1858/2, 1850/1, 1848/2, 1847/4, 1842/5, 1847/3, 1845/1, 1846, 1853, 1856, 1861, 1874/1, 1868/2 v katastrálnom území Staré Mesto pre navrhovateľa mestskú časť Bratislava-Staré mesto, Vajanského nábr. 3, Bratislava. Proti rozhodnutiu sa odvolali účastníci konania RNDr. Ľudmila Kindlová, bytom Slatinská 32, Bratislava a MUDr. Vladimír Škutil, bytom Údolná 11, Bratislava. Krajský stavebný úrad napadnuté rozhodnutie o umiestnení stavby zrušil a vec vrátil stavebnému úradu na nové prejednanie a rozhodnutie. 

Krajský stavebný úrad v Bratislave okrem iného vytkol stavebnému úradu, že nepostupoval v intenciách ustanovenia § 140 b stavebného zákona, nakoľko v konaní boli vznesené námietky účastníkov konania, ktoré smerovali proti obsahu záväzného stanoviska Hlavného mesta SR Bratislavy k investičnej činnosti.  V zmysle § 140b ods. 4) stavebného zákona ak námietky účastníkov konania smerujú proti obsahu záväzného stanoviska, stavebný úrad konanie preruší a vyžiada si od dotknutého orgánu stanovisko k námietkam. Stavebný úrad v územnom konaní uvedeným spôsobom nepostupoval. Z toho dôvodu stavebný úrad vyzval Hlavné mesto SR Bratislava, aby sa v určenom termíne vyjadrilo k námietkam účastníkov konania proti záväznému stanovisku.

Zároveň stavebný úrad vyzval navrhovateľa na doplnenie podania a konanie rozhodnutím č. UKSP 8455/2-TX1/2009-Kb zo dňa 29.5.2009 prerušil. 

Stavebný úrad dňa 24.7.2009 obdržal stanovisko hlavného mesta SR Bratislavy k námietkam voči záväznému stanovisku hl.m. SR Bratislavy k investičnej činnosti, ktorým potvrdzuje záväzné stanovisko č.j. MAGS ORM 20323/2008-4815 zo dňa 26.3.2008 vydané k investičnému zámeru Ukľudnená komunikácia D1-Kráľovské údolie-predĺženie.

 	Po doplnení podania stavebný úrad verejnou vyhláškou podľa § 36 ods. 4 stavebného zákona  oznámil nové prejednanie územného konania dotknutým orgánom a všetkým známym účastníkom konania a zároveň v zmysle § 36 ods. 2 upustil od ústneho konania. Do podkladov rozhodnutia počas územného konania nenahliadol žiaden z účastníkov konania. 

K umiestneniu stavby sa v územnom konaní súhlasnými záväznými stanoviskami vyjadrili: Hlavné mesto SR Bratislava, Okresné riaditeľstvo Hasičského a záchranného zboru v Bratislave, Regionálny úrad verejného zdravotníctva Bratislava, hl. m. SR, Obvodný úrad životného prostredia v Bratislave, Bratislavská vodárenská spoločnosť a.s., Slovenský plynárenský priemysel a.s., Západoslovenská energetika a.s., Slovak Telecom a.s.,  Krajské riaditeľstvo PZ v Bratislave, Ministerstvo obrany SR, Správa nehnuteľného majetku a výstavby, Krajský pamiatkový úrad Bratislava, MČ Bratislava-Staré Mesto, ako príslušný cestný správny orgán, Magistrát hl. m. SR Bratislavy – odd. dopravného plánovania a riadenia dopravy.
Stavebný úrad preskúmal a posúdil stanoviská účastníkov konania, dotknutých orgánov a ich vzájomný súlad. Uvedené stanoviská boli skoordinované a zahrnuté do podmienok tohto rozhodnutia.
Umiestnenie stavby je v súlade s Územným plánom hlavného mesta SR Bratislavy, rok 2007 a v súlade s územným plánom zóny Kráľovské údolie – Bôrik schváleného uznesením Miestneho zastupiteľstva mestskej časti Bratislava-Staré Mesto č. 175/2002 zo dňa 29.10.2002, vyhláseného všeobecne záväzným nariadením mestskej časti Bratislava-Staré Mesto č. 7/2002.
Vzhľadom na vyššie uvedené stavebný úrad rozhodol tak, ako je uvedené vo výrokovej časti tohto rozhodnutia.

Poučenie

Proti tomuto rozhodnutiu je možné podať odvolanie do 15 dní odo dňa jeho oznámenia na mestskej časti Bratislava-Petržalka, Kutlíkova 17, 852 12 Bratislava. Toto rozhodnutie je preskúmateľné súdom po vyčerpaní riadnych opravných prostriedkov. 

                                                                                                      
Milan Ftáčnik
	starosta